b'\n_START_ARTICLE_\nEdwin Smithin Papyrus\n_START_PARAGRAPH_\nEdwin Smithin Papyrus on muinaisen Egyptin l\xc3\xa4\xc3\xa4ketieteellist\xc3\xa4 teksti\xc3\xa4 sis\xc3\xa4lt\xc3\xa4v\xc3\xa4 4,5 metri\xc3\xa4 pitk\xc3\xa4 papyrusk\xc3\xa4\xc3\xa4r\xc3\xb6. Papyrus on kirjoitettu noin vuonna 1600 eaa. Teksti on todenn\xc3\xa4k\xc3\xb6isesti kopio vanhemmasta l\xc3\xa4\xc3\xa4ketieteellisest\xc3\xa4 tekstist\xc3\xa4, joka on kirjoitettu noin vuosina 3000-2500 eaa. Edwin Smith l\xc3\xb6ysi k\xc3\xa4\xc3\xa4r\xc3\xb6n vuonna 1862, ja se k\xc3\xa4\xc3\xa4nnettiin ensimm\xc3\xa4isen kerran vuonna 1930. Nykyinen s\xc3\xa4ilytyspaikka on New York Academy of Medicine. Edwin Smithin Papyrus esitt\xc3\xa4\xc3\xa4 hyvin j\xc3\xa4rkiper\xc3\xa4isen l\xc3\xa4hestymistavan vammojen diagnosointiin ja hoitoon toisin kuin monet muut saman ajan kirjoitukset, jotka pohjautuvat enemm\xc3\xa4n taikuuteen hoitokeinona. _NEWLINE_Teksti koostuu 48 esimerkkitapauksesta, jotka k\xc3\xa4sittelev\xc3\xa4t suurimmaksi osaksi p\xc3\xa4\xc3\xa4n alueen vammoja. Kirjoitus on todenn\xc3\xa4k\xc3\xb6isesti ollut armeijan l\xc3\xa4\xc3\xa4kint\xc3\xa4henkil\xc3\xb6iden ohjeena ja esimerkkitapaukset ovat tyypillisi\xc3\xa4 armeijan vammoja kuten haavoja, sijoiltaanmenoja ja murtumia. Jokaisessa esimerkkitapauksessa potilas tutkitaan, tehd\xc3\xa4\xc3\xa4n diagnoosi ja ennuste parantumismahdollisuuksista sek\xc3\xa4 m\xc3\xa4\xc3\xa4r\xc3\xa4t\xc3\xa4\xc3\xa4n tarvittava hoito. Hoitoina k\xc3\xa4ytet\xc3\xa4\xc3\xa4n mm. haavojen ompelua, verenvuodon tyrehdytt\xc3\xa4mist\xc3\xa4, ja murtumien lastoittamista. Joissakin tapauksissa todetaan, ett\xc3\xa4 vammalle ei ole hoitoa tai turvaudutaan taikuuteen hoitona. Esitetyt vammat on j\xc3\xa4rjestetty a capite ad calcem -periaatteen mukaisesti eli aloittaen p\xc3\xa4\xc3\xa4n alueesta ja edeten siit\xc3\xa4 kehonosissa asteittain alemmas. S\xc3\xa4ilynyt osa papyruksesta loppuu kuitenkin rintakeh\xc3\xa4n kohdalle, ja loppuosa papyruksesta on todenn\xc3\xa4k\xc3\xb6isesti kadonnut._NEWLINE_Edwin Smithin Papyrus on vanhin tunnettu dokumentti, jossa mainitaan esimerkiksi termit aivovamma ja nen\xc3\xa4kirurgia,. Papyrus on my\xc3\xb6s vanhin tunnettu dokumentti, jossa k\xc3\xa4sitell\xc3\xa4\xc3\xa4n tieteellisesti selk\xc3\xa4rangan vammoja ja niiden oireita.'